మైసిగండి మైసమ్మ దేవాలయం

మైసిగండి మైసమ్మ దేవాలయం, తెలంగాణ రాష్ట్రం, రంగారెడ్డి జిల్లా, ఆమన‌గల్ మండలంలోని మైసిగండి గ్రామంలో ఉన్న దేవాలయం. హైదరాబాదు - శ్రీశైలం హైవేలో ఈ మైసిగండి గ్రామం ఉంది. గ్రామ శివారులో ఉన్న ఈ మైసమ్మ దేవాలయం క్రమక్రమంగా అభివృద్ధి చెందుతోంది. ఇక్కడ స్థానిక బంజారా ప్రజల సాంస్కృతిక, పౌరాణిక ఆచారాలు ప్రతిబింబిస్తుంటాయి.

దేవాలయ విశిష్టత 
హైదరాబాదు నుండి శ్రీశైలం వైపుకువెళ్ళే దారిలో 66 కి.మీ.ల దూరంలో ఈ దేవాలయం ఉంది. ఇక్కడి మైసమ్మ విగ్రహం సుమారు 20 అడుగుల పొడవు ఉంది. గోపురం కూడా భారీగా, ఇతర దక్షిణ భారత దేవాలయాల గోపురాలకన్నా భిన్నంగా ఉండి, పైభాగంలో తెరిచి ఉంటుంది. దేవాలయ ప్రధాన దేవత ఆలయం పైభాగంలో తెరిచి ఉండాల్సిన అవసరం ఉందని పురాణ కథనం చెబుతోంది. బంజారా లేదా లంబాడా కులానికి చెందినవారే ఇక్కడ పూజారులుగా ఉన్నారు. వారాంతాల్లో, ముఖ్యంగా బోనాలు, జాతర సమయాల్లో ఆలయ ప్రాంగణం పర్యాటకులు, భక్తులతో నిండిపోతుంది. దేవాలయంలోని మహాంకాళిని శక్తివంతమైన దేవతగా, భక్తుల కోరికలను నెరవేరుస్తుందని స్థానికులు భావిస్తారు.

ఇతర వివరాలు 
ఈ ఆలయం వెనుకభాగంలో, రాముడు, ఆంజనేయ, శివుడు మొదలైన దేవుళ్ళ అనేక దేవాలయాలు కూడా ఉన్నాయి. రాతి మెట్లతో నిర్మించిన పెద్ద కొనేరు కూడా ఇక్కడ ఉంది. రోజురోజుకి ఈ దేవాలయానికి వచ్చే భక్తుల, పర్యాటకుల సంఖ్య పెరుగుతూ వస్తోంది.

మూలాలు 

రంగారెడ్డి జిల్లా దర్శనీయ స్థలాలు
రంగారెడ్డి జిల్లా దేవాలయాలు